Številka: 900 – 245/2011 - 11

Datum: 30. 11. 2011

**Z A P I S N I K**

**9. (slavnostne) seje Sveta Četrtne skupnosti Moste**, ki je bila 29. 11. 2011 ob 18.00 uri v paviljonu gostilne Babnik, Trpinčeva 73, Ljubljana.

NAVZOČI ČLANI SVETA: Elvisu Baltić, dr. Branka Berce Bratko, Igor Bole, Manica

Borenović, Stanislava Marija Ferenčak Marin, Mira Ključanin, Jakob Lojk,

Stanislav Markoja, Jure Matoh, Miha Mohorko, Dalibor Novaković, Breda Pšag,

Danica Simšič, Radmila Šešić, Andrej Torkar, Jožica Virant, Mitja Zaplatil.

OSTALI NAVZOČI: Ivan Pivk (Inic. odb. za druženje starejših krajanov), Staša Rejc (ZZB

Moste-Selo), Bojanka Genorio (DSO Fužine), Ante Uravič (DSO Fužine), Blanka

Čušin Marčenko (SLS MU MOL), dr. Jože Roth (mednarodna komisija za tribuno),

Vid Lačen (PP Moste), Marino Rovan (DT Črni mrav), Viljem Klemenc (PGD Štep.

naselje), Franjo Filipovič (PGD Štep. naselje), Marija Lekič (PGD Štep. naselje),

Mirko Križe (PGD Štep. naselje), Erika Račič (DPM Nove Fužine), Tanja Ferenčak

(občanka-Sončica), Vitomir Simunišek (Društvo SPM), Marjetka Čermelj (CSD Lj.

Moste-Polje), Nataša Livojevič (VK ČS Moste), Doris K. Lakič (TE-TOL), Darja

Gogala in Vera Sinčič (obe SLS MU MOL).

Navzoče je pozdravila predsednica Sveta, ga. S.M. Ferenčak Marin. Ugotovila je navzočnost. Od 17 članov jih je bilo navzočih vseh 17 čanov. Svet je bil sklepčen, zato je predlagala pričetek dela. Predlog dnevnega reda so prejeli vsi skupaj z vabilom. Ker so pred sejo dobili še predlog za ustanovitev SOSVETA ZA VARNOST OBČANOV, je predlagala, da se postopek za ustanovitev SOSVETA uvrsti k 1. točki dnevnega reda, zato bi se glasila »UPRABA PROSTOROV ZA DELOVANJE ČETRTNIH SKUPNOSTI: IMENOVANJE ODBORA IN NALOG; POSTOPEK UA USTANOVITEV SOSVETA ZA VARNOST OBČANOV«.

Navzoči so se s predlagano dopolnitvijo strinjali, zato je bil v razpravo predlagan tako dopolnjen dnevni red. Razprave ni bilo. Predlagano je bilo glasovanje, in sicer

**dnevni red:**

1. **Uporaba prostorov za delovanje četrtnih skupnosti: imenovanje odbora in nalog; postopek za ustanovitev sosveta za varnost občanov**
2. **Sejnine članom Sveta ČS Moste-udeležencem sej; zaključki 8. seje Sveta ČS Moste**

**3) Druženje članov in vabljenih ob prigrizku in napitku**

Navzočih je bilo 17 članov, opredeljenih je bilo 17 članov, za predlagani dnevni red je glasovalo 17 članov. Predsednica je ugotovila, da je bil

**DNEVNI RED 9. SEJE SVETA ČS MOSTE SPREJET.**

**AD 1**

**Uporaba prostorov za delovanje četrtnih skupnosti: imenovanje odbora in nalog**

Vsi člani so domov dobili Pravilnik o kriterijih in načinu uporabe prostorov za delovanje četrtnih skupnosti s tabelo objektov. Pojasnila je, da ima prednost uporabe v teh prostorih Svet ČS in od njega postavljene komisije, odbori in ekipe, posvetovalne skupine in podobno. Naslednjo prednost pri uporabi naj bi imela tista društva in podobne skupine, katerih delo in aktivnosti se povezujejo s programi in dejavnostjo Sveta ČS. Predlagala je ustanovitev odbora. To je nova naloga za Svet. Predlog so vsi dobili domov. V odbor bi imenovali: gospo Bredo Pšag, predsednico Komisije za mandatna vprašanja, volitve in imenovanja (KMVVI), gospoda Mitja Zaplatila, člana Sveta in S.M. Ferenčak Marin, predsednico Sveta. Vsi trije so podali soglasje k imenovanju v Odbor. V razpravo in sklepanje je predlagala

**SKLEP 1/9:**

**Svetu ČS Moste ustanovi oz. imenuje Odbor za dejavnosti v prostorih za delovanje ČS Moste:**

* **s 3 člansko sestavo, in sicer: Breda Pšag, Mitja Zaplatil in S. M. Ferenčak Marin, predsednika izbere Odbor na prvi seji;**
* **z nalogami: na osnovi Pravilnika o kriterijih in načinu uporabe prostorov za delovanje četrtnih skupnosti ugotavljanje skladnosti dejavnosti uporabnikov (društev in podobnih skupin) s programi, aktivnostmi in interesi ČS Moste, oblikovanje mnenj o tej skladnosti za uporabo prostorov.**

Navzočih je bilo 17 članov, opredeljenih je bilo 17 članov, za predlagani sklep je glasovalo 17 članov.

**SKLEP 1/9 JE BIL SPREJET.**

**Postopek za ustanovitev sosveta za varnost občanov**

Predlog, da Svet ČS prične postopek za ustanovitev SOSVETA ZA VARNOST OBČANOV so člani dobili v pisni obliki, ki mu je bil priložen pripomoček (številka 025-84/2002-14201) o namenu, vsebini in načinu dela. Razprave ni bilo. Za glasovanje je bil predlagan

**SKLEP 2/9:**

**KMVVI se pooblasti za pripravo predloga članov 11 članskega SOSVETA ZA VARNOST OBČANOV: 6 izmed članov Sveta ČS Moste in 5 zunanjih članov. Kot področje dela se SOSVETU določi proučevanje in dajanje pobud v zvezi z zatiranjem kriminala, v zvezi javnega reda in miru, oziroma kot področja vsebuje dokument številka 025-84/2002-14201, ki je priloga temu sklepu.**

**KMVVI naj pripravi predlog članov za imenovanje v Sosvet izmed članov Sveta ČS. Zunanje člane Sosveta naj skuša pridobiti iz Policijske postaje Moste (vodje policijskih okolišev), društev (npr.: ZPM Moste-Polje, iz Društva tabornikov Črni mrav, itd.). Predlog naj pripravi do ene od seje Sveta, ki bo v začetku 2012. leta.**

Navzočih je bilo 17 članov, opredeljenih je bilo 17 članov, za predlagani sklep je glasovalo 17 članov.

**SKLEP 2/9 JE BIL SPREJET.**

**AD 2**

**Sejnine članom Sveta ČS Moste-udeležencem sej; zaključki 8. seje Sveta ČS Moste**

**Sejnine članom Sveta ČS Moste-udeležencem sej**

Člani Sveta so domov dobili pregled udeležbe na sejah. Udeležba je bila povzeta po podpisanih listah navzočih. Ena seja je iz 2010. leta, ostale so letošnje, skupaj devet. Predsednica je predlagala, da se da oba dokumenta v postopek in pripravi izplačilo, oz. da se strokovno službo pooblasti, da pripravi vse potrebno za ureditev sejnin. O predlogu sklepa se je glasovalo, in sicer

**SKLEP 3/9:**

**Sejnine predsednici in članom Sveta Četrtne skupnosti Moste se članicam in članom Sveta Četrtne skupnosti Moste Mestne občine Ljubljana izplačajo glede na navzočnost na sejah kot je razvidno iz poročila o udeležbi in sicer v skupni oziroma celotni višini = 5.410,77 EUR.**

Navzočih je bilo 17 članov, opredeljenih je bilo 17 članov, za predlagani sklep je glasovalo 17 članov.

**SKLEP 3/9 JE BIL SPREJET.**

**Zaključki 8. seje Sveta ČS Moste**

Predsednica je pojasnila, zakaj so navzoči prejeli predlog zaključkov 8. seje: na obravnavah varnostnih razmer z občani je navada oblikovati in sprejeti zaključke. Na zadnji obravnavi pa to ni bilo narejeno, ker so ljudje začeli že vstajati in je bilo precej hrupa in klepetanja. Predlagane zaključke so člani dobili domov kot gradivo. Navzoči so se strinjali s predlaganimi zaključki, in sicer:

1. **Na osnovi razprave prometne problematike na Kodeljevem v bližini Fakultete za šport in športne Dvorane Kodeljevo**: Mestno redarstvo MOL, Policijska postaja Moste, kandidati za poslance v DZ RS, navzoči na 8. seji, se pisno zavzamejo za odpravo 12. točke 65. člena Zakona o pravilih cestnega prometa, ker je neživljenjski in ne izboljšuje kvalitete življenja prebivalcem nikjer v R Sloveniji.
2. **Na osnovi razprave o razmerah v okolici objekta Zaloška 110 (gostilna Portal)**: Inšpektorat MOL in PP Moste se zaprosi, da predvsem zaradi prometnih okoliščin, ponovno opravita pregled, saj se že od konca avgusta 2011 ni nič uredilo. V kolikor pisnih odgovorov in ukrepov na terenu ne bo opaziti, se za preveritev postopkov Svet ČS Moste obrne na republiško prometno inšpekcijo in republiško upravno inšpekcijo. Rok: do 15. januarja 2012.
3. **Na osnovi razprave o požarni varnosti**: Vsem blokom oz. večstanovanjskim objektom, društvom in podobnim skupinam Svet ČS Moste pošlje kratka navodila (na osnovi nasvetov PGD Štepanjsko naselje) o ravnanju v primeru požara in preventivi s prošnjo, naj se navodila objavijo na oglasnih deskah ali drugih vidnih mestih.
4. **Na osnovi razprave o kolesarstvu**: Pobudo Ljubljanske kolesarske mreže obravnavata ekipa za promet in Svet ČS Moste, s tem da se poudari potrebo po BicikeLJ postajah v tistih okoljih, ki so preobremenjeni s parkiranimi vozili – to je v naši ČS v okolju Parka Kodeljevo.
5. **Na osnovi razprave o dostopnosti do vrtca v jami Na peči**: Tri do štiri mesta se za potrebe dostave/odstave otrok v vrtec določijo za kratko parkiranje (modre črte) na Povšetovi (ob ograji vrtca).
6. **Na osnovi razprave o košnji in odstranjevanju odpadnega listja**: Svet ČS Moste ponovno opozori OGDP in zahteva, da se opravi razmejevanje javnih in skupnih funkcionalnih površin, saj je nedopustno, da občani pokosijo ali pograbijo listje na površinah v lasti MOL, potem naj bi pa odvoz trave ali listja sami plačali.

Navzočih je bilo 17 članov, opredeljenih je bilo 17 članov, s predlaganimi zaključki se je strinjalo 17 članov.

**Predsednica je ugotovila, da so bili zaključki 8. seje Sveta ČS Moste sprejeti.**

**AD 3**

**Druženje članov in vabljenih ob prigrizku in napitku**

Iz nagovora predsednice navzočim je bilo moč razumeti:

»…Rekla bi le – razgibano se bo končalo 2011. leto, še nekaj dni moramo zdržat ta predvolilni čas, še nekaj dni moramo zdržat in bo 5. 12., ko bomo prišli na Preglov trg 15 pakirat darila za prireditev Velikanček in Pravljično tržnico, le še dober teden in bomo izvajali to našo najlepšo prireditev – to je delo, ki smo ga v vseh mandatih doslej vsi najraje delali… Zahvaljujem se, dragi sodelavci: člani Sveta, policisti, gasilci, taborniki, SPM-jevci, DPM-jevci, DSO-jevci, borci, upokojenci… Zahvaljujem se – zaradi vas je Četrtna skupnost Moste med najuspešnejšimi v Ljubljani in Sloveniji. Zahvaljujem se za sodelovanje. Sodelovati s Četrtno skupnostjo Moste pa ni vselej lahko. Ne, TEŽKO je – ko se pojavi problem parkiranja na Kosovelovi, problem kolesarjenja mimo Portala, promet in smeti okoli Papir servisa - TEŽKO je, ampak se znamo pogovarjati, poslušati, si znamo prizadevati, iskati ravnotežje in rešitve. Hvala vam…«.

Seja je bila zaključena ob približno 23.00 uri.

Zapisala:

Darja Gogala,

koordinatorka VI

Stanislava Marija FERENČAK MARIN

predsednica Sveta Četrtne skupnosti Moste

Mestne občine Ljubljana